Komisijos sprendimas
2001 m. rugpjūčio 20 d.
pateikiantis specialias taisykles, taikomas galvijų, perkeltų į vasaros ganyklas kalnuose, judėjimui
(pranešta dokumentu Nr. C(2001) 2551)
(tekstas svarbus EEE)
(2001/672/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1760/2000, nustatantį galvijų identifikavimo bei registravimo sistemą, reglamentuojantis jautienos bei jos produktų ženklinimą ir panaikinantis Tarybos reglamentą (EB) Nr. 820/97 [1], ypač į jo 7 straipsnio 1 dalį,
kadangi:
(1) Būtina tiksliai apibrėžti, kokiam judėjimui bus taikomos specialios taisyklės.
(2) Atsižvelgiant į esamos padėties panašumą, pagrįstai numatomos šios specialios taisyklės norinčioms jas taikyti valstybėms narėms arba jų daliai.
(3) Specialios taisyklės turi būti nustatytos taip, kad bet kuriuo metu būtų galima žinoti bet kurio galvijo buvimo vietą.
(4) Specialios taisyklės turi iš tiesų supaprastinti ir numatyti tik tai, kas yra neabejotinai būtina, kad būtų visiškai užtikrintas nacionalinės duomenų bazės veikimas.
(5) Specialios taisyklės taikomos tik judėjimui valstybėse narėse. Specialias taisykles, reglamentuojančias judėjimą tarp valstybių narių, jei būtina, bus galima nustatyti vėliau.
(6) Šiame sprendime numatytos priemonės atitinka Europos žemės ūkio orientavimo ir garantijų fondo komiteto nuomonę,
PRIĖMĖ ŠĮ SPRENDIMĄ:
1 straipsnis
Šis sprendimas taikomas galvijų perkėlimui iš įvairių ūkių ganyklas kalnuose, esančias priede nurodytose valstybėse narėse arba dalyje valstybių narių, ganytis nuo gegužės 1 d. iki spalio 15 d.
2 straipsnis
1. Kiekvienai 1 straipsnyje minėtai ganyklai turi būti suteiktas konkretus registracijos kodas, kuris turi būti užregistruotas nacionalinėje galvijų duomenų bazėje.
2. Priklausomai nuo 1 straipsnyje minėto judėjimo atsakingas už ganyklą asmuo sudaro galvijų sąrašą. Šiame sąraše turi būti nurodytas bent:
- ganyklos registracijos kodas
ir kiekvieno galvijo:
- individualus identifikacijos numeris,
- kilmės ūkio identifikacijos numeris,
- atvežimo į ganyklą data,
- numatoma išvežimo iš ganyklos data.
3. 2 dalyje minėtą sąrašą patvirtina atsakingas už galvijų judėjimo kontrolę veterinaras.
4. 2 dalyje minėtame sąraše pateiktina informacija įvedama į nacionalinę galvijų duomenų bazę ne vėliau kaip per septynias dienas nuo gyvulių perkėlimo į ganyklą dienos.
5. Jeigu per gyvulių buvimo ganykloje laiką atsitinka kokie nors įvykiai, pavyzdžiui, gimimai, kritimai arba kitoks judėjimas, laikantis bendrųjų taisyklių apie juos būtina informuoti nacionalinę galvijų duomenų bazę. Atsakingas už ganyklą asmuo turi nedelsdamas informuoti atsakingą už kilmės ūkį asmenį. Laikantis bendrųjų taisyklių taip pat būtina nedelsiant pranešti apie tikrąją išvežimo iš ganyklos datą ir kiekvieno gyvūno paskirties vietą.
3 straipsnis
Ši direktyva skirta valstybėms narėms.
Priimta Briuselyje, 2001 m. rugpjūčio 20 d.